Návrh na zvýšenie limitu výdavkov kapitoly Krajského úradu v Trnave na rok 2002 z prostriedkov získaných z predaja majetku štátu v správe Okresného úradu v Trnave

	Umiestnenie Štátneho okresného archívu v Trnave je v súčasnosti v budove, ktorá na základe zákona o reštitúcií mala byť už v roku 2001 uvoľnená Spoločnosti Ježišovej. V prípade neuvoľnenia budovy, okresný úrad naďalej bráni jej užívaniu pôvodnými majiteľmi. 

	Stavba "Rekonštrukcia Štátneho okresného archívu v Trnave" bola v roku 1996 delimitovaná z Krajského úradu v Trnave na Okresný úrad v Trnave. Celkové náklady na stavbu archívu predstavovali čiastku 55 700 tis. Sk. V súčasnosti je prestavaných 50 694 tis. Sk a na dokončenie stavby sú potrebné finančné prostriedky vo výške 5 006 tis. Sk, ktoré nie sú v rozpočte Okresného úradu v Trnave zabezpečené. Chýbajúce prostriedky na dokončenie nie je možné riešiť ani v rámci kapitoly Krajského úradu v Trnave. Rekonštruovaná budova štátneho okresného archívu je zapísaná v ústrednom zozname kultúrnych pamiatok ako meštiansky dom.

Termín dokončenia stavby je určený na máj 2002. V prípade, že stavba nebude v termíne dokončená a vyfinancovaná, zvýšia sa náklady na dokončenie z dôvodu inflácie, udržiavania nedokončenej stavby, obstarania nového stavebného povolenia na stavbu, atď. a súčasne dôjde k posunu termínu do ďalšieho roka. 

Dokončením stavby sa zabezpečí uloženie archívnych dokumentov od roku 1989 nielen Okresného úradu v Trnave, ale aj Okresného úradu v Piešťanoch, Okresného úradu v Hlohovci a Krajského úradu v Trnave. Zároveň sa uvoľnia priestory nedokončenej nadstavby Krajského úradu v Trnave, kde je umiestnená časť archívnych materiálov. Tieto priestory krajského úradu je potrebné uvoľniť z dôvodu zabezpečenia plnenia dohody medzi Krajským úradom v Trnave, Okresným úradom v Trnave a Trnavským samosprávnym krajom, na základe ktorej ukončením stavby "Dokončenie nadstavby Krajského úradu v Trnave" sa vyrieši umiestnenie Okresného úradu v Trnave v budove krajského úradu. Uvoľnením budovy okresného úradu bude možné realizovať umiestnenie Trnavského samosprávneho kraja v samostatnej budove. 

Okresný úrad v Trnave predajom prebytočného majetku podľa zákona č. 278/1993 Z. z. o správe majetku štátu v znení neskorších predpisov získal príjmy v sume 7 300 tis. Sk. Z takto získaných príjmov sa podľa § 13 ods. 1 písm. c) zákona č. 303/1195 Z. z. o rozpočtových pravidlách v znení neskorších predpisov navrhuje použiť kapitálové výdavky vo výške 5 006 tis. Sk na dokončenie rekonštrukcie Štátneho okresného archívu v Trnave.